text: Litauere anholdt med tyvekoster
  29 marts 2010 kl. 08.17
  Tre unge litauere blev i nat anholdt nær Løgum Kloster med formodede tyvekoster i bilen.
  Tønder Politi anholdt omkring klokken halv to i nat tre unge mænd på henholdsvis 21, 21 og 26 år på Koldingvej nær Løgum Kloster. De unge mænd kørte i en VW Passat stationcar på litauiske nummerplader. De forsøgte i første omgang at stikke af fra politiet, men opgav dog hurtigt.
  I bilen havde de, hvad politiet formoder er tyvekoster: To akkuboremaskiner, en Garmin-GPS, en lommecomputer samt et svejseapparat. Lokalpolitiet i Tønder hører nu gerne fra borgere eller håndværkere, der har fået stjålet sådanne genstande indenfor de sidste par uger.
  